proxectonos/corpus_dominio_legal_administrativo_tmp huggingface dataset:
RESOLUCIÓN do 27 de maio de 2014, da Secretaría Xeral Técnica da Consellería de Medio Ambiente, Territorio e Infraestruturas, pola que se dá publicidade a unha encomenda de xestión á empresa Tecnoloxías e Servizos Agrarios (Tragsatec) subscrita no exercicio 2014.
Consellería de Medio Ambiente, Territorio e Infraestruturas — III. Outras disposicións — 10/06/2014

1. Encomenda de xestión relativa ao servizo técnico cualificado para o mantemento da rede de control da calidade das augas e de verteduras ao dominio público hidráulico e para o apoio nas tarefas de toma de mostras e de análises asociadas á explotación das redes de control de substancias perigosas en augas continentais, costeiras e de transición.
– Actividade. Apoio técnico cualificado á parte das funcións desenvoltas pola Subdirección Xeral de Meteoroloxía e Investigación, principalmente no mantemento e conservación da rede automática de control das augas superficiais continentais e das verteduras ao dominio público hidráulico.
– Natureza e alcance da xestión encomendada. Esta encomenda ten natureza intersubxectiva, ao ter Tragsatec a consideración de medio instrumental da Administración segundo o disposto na disposición adicional vixésimo quinta do Real decreto lexislativo 3/2011, do 14 de novembro, polo que se aproba o texto refundido da Lei de contratos do sector público.
– Prazo de vixencia. O período de execución comeza o 1 de maio de 2014 e rematará o 31 de decembro de 2014.
– Modalidade de financiamento. Esta encomenda finánciase con fondos propios.
Non obstante, o gasto é potencialmente elixible e susceptible de ser financiado, nun máximo dun 80 %, a través Fondo Europeo de Desenvolvemento Rexional, no marco do programa operativo Feder Galicia 2007-2013, encadrándose no tema prioritario 3.48-prevención e control integrados da contaminación.
Santiago de Compostela, 27 de maio de 2014
RESOLUCIÓN do 6 de xuño de 2014 pola que se ordena a publicación do acordo do Consello da Xunta de Galicia do 5 de xuño de 2014 polo que se aproba a modificación da relación de postos de traballo da Axencia Galega de Innovación.
Consellería de Facenda — III. Outras disposicións — 09/06/2014

A aprobación da modificación da relación de postos de traballo da Axencia Galega de Innovación xustifícase polas necesidades organizativas e funcionais da Axencia.
En consecuencia, por proposta da Axencia Galega de Innovación, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día 5 de xuño de 2014, adoptou o seguinte
Primeiro. Apróbase a modificación da relación de postos de traballo da Axencia Galega de Innovación, nos termos que se sinalan no anexo.
Segundo. Ordénase a publicación desta no Diario Oficial de Galicia para os efectos da súa entrada en vigor a partir do día seguinte ao da súa publicación.
Visto o acordo adoptado polo Consello da Xunta de Galicia, na súa reunión do 5 de xuño de 2014, relativo a aprobación da modificación da relación de postos de traballo da Axencia Galega de Innovación, coa finalidade de cumprir o dito acordo, de conformidade coa Orde da Consellería de Facenda do 8 de xullo de 2013 sobre delegación de competencias na Dirección Xeral da Función Pública (DOG número 136, do 18 de xullo), dispoño que se publique no Diario Oficial de Galicia como anexo a esta resolución.
Santiago de Compostela, 6 de xuño de 2014
ORDE do 3 de xuño de 2014 pola que se modifica, no relativo ás anualidades, a Orde do 3 de xuño de 2013 pola que se establecen as bases reguladoras para a concesión, en réxime de concorrencia competitiva, de subvencións a investimentos no ámbito da acuicultura, cofinanciadas co Fondo Europeo da Pesca, e se convoca para o exercicio 2013 o devandito procedemento.
Consellería do Medio Rural e do Mar — III. Outras disposicións — 11/06/2014

A Orde da Consellería do Medio Rural e do Mar do 3 de xuño de 2013 (DOG núm. 109, do 10 de xuño) establece as bases reguladoras e procede á convocatoria de subvencións a investimentos no ámbito da acuicultura.
No artigo 3 da citada orde detállanse as aplicación orzamentarias e o importe económico previsto nas anualidades 2013 e 2014 para o financiamento das ditas axudas.
Tendo en conta as especiais circunstancias administrativas que dificultaron a tramitación destas axudas no exercicio 2013, as cales non puideron ser resoltas ata o ano 2014, fai preciso realizar unha modificación de crédito por anualidades con respecto ao previsto inicialmente.
En consecuencia, de acordo co disposto no artigo 30.1.1 e 3 do Estatuto de autonomía de Galicia e en uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia,
Artigo único
Modifícase o artigo 3.7 da Orde do 3 de xuño de 2013 pola que se establecen as bases reguladoras para a concesión, en réxime de concorrencia competitiva, de subvencións a investimentos no ámbito da acuicultura, cofinanciadas co Fondo Europeo da Pesca, e se convoca para o exercicio 2013 o devandito procedemento, que queda redactado como segue:
7. Para o ano 2013 as axudas concederanse con cargo á aplicación orzamentaria 12.30.723A.772.0 que figura dotada no orzamento de gastos da Consellería do Medio Rural e do Mar para o ano 2013, aprobado pola Lei 2/2013, do 27 de febreiro, de orzamentos xerais da Comunidade Autónoma de Galicia. A concesión das subvencións queda supeditada á existencia de crédito adecuado e suficiente. Os importes máximos das subvencións que se concedan no dito exercicio orzamentario ascenderán a 8.000.000 de euros, distribuídos na anualidade 2014.
Disposición adicional única
A modificación das anualidades prevista no artigo único desta orde non afecta o prazo de presentación de solicitudes establecido na Orde do 3 de xuño de 2013.
Disposición derradeira única
A presente orde producirá efectos a partir do día seguinte ao da súa publicación no
Diario Oficial de Galicia
.
Santiago de Compostela, 3 de xuño de 2014
RESOLUCIÓN do 26 de maio de 2014 pola que se dá publicidade dos convenios de colaboración subscritos por esta axencia no primeiro cuadrimestre do ano 2014.
Axencia Turismo de Galicia — III. Outras disposicións — 11/06/2014

O artigo 11.1 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xullo), impón a cada consellería ou entidade da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia, e para darlle cumprimento a esa obriga,
Primeiro. Dar publicidade da relación dos convenios de colaboración subscritos pola Axencia Turismo de Galicia nos meses de xaneiro, febreiro, marzo e abril do ano 2014, que se incorpora como anexo I a esta resolución.
Segundo. Dar publicidade dos convenios de colaboración subscritos no terceiro cuadrimestre de 2013 pola Axencia Turismo de Galicia, que se incorporan como anexo II a esta resolución.
Santiago de Compostela, 26 de maio de 2014
ORDE do 31 de decembro de 2013 pola que se fixa o prezo de venda ao público dunha publicación editada por esta consellería.
Consellería do Medio Rural e do Mar — III. Outras disposicións — 23/01/2014

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51 sinala a obriga de que os prezos privados sexan fixados polas consellerías correspondentes, logo do informe favorable da Consellería de Facenda, e publicados no
Diario Oficial de Galicia
.
Para cumprir este mandato e despois de emitido informe favorable da Consellería de Facenda, esta consellería
Artigo 1.
Obxecto
Mediante a presente orde establécese como prezo privado pola venda da publicación editada pola Consellería do Medio Rural e do Mar,
Variedades para os soutos novos
, a cantidade de 15 euros (IVE incluído).
Artigo 2.
Forma de liquidación e pagamento
O pagamento do prezo deberá terse realizado no momento de presentar a solicitude da publicación que se relaciona no anexo como requisito previo e necesario para a realización da entrega, conforme o establecido na Orde da Consellería de Economía e Facenda, do 29 de xuño de 1994, pola que se regula o procedemento de recadación voluntaria das taxas e prezos da Comunidade Autónoma de Galicia.
Disposición derradeira única
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 31 de decembro de 2013
Variedades para os soutos novos
: 15 euros.
RESOLUCIÓN do 14 de febreiro de 2014 pola que se dá publicidade ás axudas concedidas ao abeiro da Resolución do 29 de abril de 2013 pola que se establecen as bases reguladoras para a concesión, en réxime de concorrencia competitiva, das subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE co obxecto da obtención e/ou mantemento da marca Q de Calidade Turística do Instituto para a Calidade Turística Española (ICTE), e se procede á súa convocatoria para o ano 2013.
Axencia Turismo de Galicia — III. Outras disposicións — 06/03/2014

En cumprimento do disposto no artigo 15.1 da Lei 9/1997, do 13 de xuño, de subvencións de Galicia, e no artigo 13.4 da Lei 4/2006, do 30 de xuño, de transparencia e de boas prácticas na Administración pública galega, así como no artigo 20 das bases reguladoras da convocatoria,
Facer público no
Diario Oficial de Galicia
e na páxina web da Axencia Turismo de Galicia (http://turismo.xunta.es//) o resultado do proceso de concesión das subvencións previstas con cargo á aplicación orzamentaria 04.A2.761A.770.0, cun crédito orzamentario de 75.000 €, que figuran no anexo desta resolución, concedidas ao abeiro da Resolución do 29 de abril de 2013 pola que se establecen as bases reguladoras para a concesión, en réxime de concorrencia competitiva, das subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE co obxecto da obtención e/ou mantemento da marca Q de Calidade Turística do Instituto para a Calidade Turística Española (ICTE), e se procede á súa convocatoria para o ano 2013.
Santiago de Compostela, 14 de febreiro de 2014
Subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE ao obxecto da obtención e/ou mantemento da marca Q de Calidade Turística do Instituto para a Calidade Turística Española (ICTE).
RESOLUCIÓN do 13 de febreiro de 2014, da Dirección Xeral de Traballo e Economía Social, pola que se ordena o rexistro, o depósito e a publicación, no Diario Oficial de Galicia, do acordo de prórroga do convenio colectivo galego de editoriais.
Consellería de Traballo e Benestar — III. Outras disposicións — 06/03/2014

Visto o acordo subscrito pola comisión negociadora do convenio colectivo galego de editoriais, o 23 de xaneiro de 2014, e de conformidade co disposto no artigo 90.2 e 3 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo.
Esta dirección xeral
Primeiro. Ordenar o seu rexistro e depósito no Rexistro de convenios e acordos colectivos de traballo da Comunidade Autónoma de Galicia, creado mediante Orde do 29 de outubro de 2010 (DOG nº 222, do 18 de novembro).
Segundo. Dispoñer a súa publicación no
Diario Oficial de Galicia
.
Santiago de Compostela, 13 de febreiro de 2014
En Vigo, na sede de Editorial Galaxia, sendo as 17.00 horas do día 23 de xaneiro de 2014, coa asistencia de Pilar Sampil Sánchez, Manuel Gándara Armada e Carlos del Pulgar Sabín, en representación da Asociación Galega de Editores e de Helena Pérez Fernández, Fernando Fernández González e Jesús Costa Argibay, en representación do sindicato Confederación Intersindical Galega (CIG), celébrase a reunión da Comisión Negociadora do Convenio Galego de Editoriais coa seguinte orde do día:
1. Constitución da mesa negociadora do convenio.
2. Negociación.
3. Varios.
1. Constitución da mesa negociadora do convenio.
Ambas partes recoñecen a capacidade decisoria na negociación do presente convenio colectivo, quedando formalmente constituída a mesa negociadora do convenio galego de editoriais, por tres membros da Asociación Galega de Editores e tres membros da Confederación Intersindical Galega, representados polas persoas anteriormente mencionadas.
2. Negociación.
Ambas as partes acordan o mantemento na súa totalidade do texto publicado no
Diario Oficial de Galicia
número 228, do 24 de novembro de 2008, do convenio colectivo galego de editoriais e as retribucións salariais do anexo II durante o período do 1 de xaneiro de 2013 ata o 31 de decembro de 2013.
3. Varios.
A Comisión Negociadora do Convenio Galego de Editoriais, delega en Breixo Lousada Valdés, co DNI 47355398P, o rexistro do acordo para o ano 2013, do convenio colectivo galego de editoriais, ante a autoridade correspondente.
O que en conformidade coa presente asinamos en Vigo, o 23 de xaneiro de 2014.